На основу члана 37, тачка 24 Статута Града Ниша („Службени лист Града Ниша“, бр. 88/2008), Скупштина Града Ниша на седници одржаној \_\_\_\_\_\_\_\_\_\_\_ 2014. године, доноси

Р Е Ш Е Њ Е

 I УСВАЈА СЕ Извештај о раду за 2013.годину и Финансијски извештај o пословању Центра за социјални рад „Свети Сава“ Ниш, број 01-227/2 од 18.02.2014. године, који је усвојио Управни одбор Установе, Одлуком број 01-227 на седници одржаној 18.02.2014. године.

 II Решење доставити: Центру за социјални рад „Свети Сава“ Ниш, Управи за дечију, социјалну и примарну здравствену заштиту и Управи за финансије, изворне приходе локалне самоуправе и јавне набавке.

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ године

СКУПШТИНА ГРАДА НИША

 ПРЕДСЕДНИК

Проф. др Миле Илић

 \_\_\_\_\_\_\_\_\_\_\_\_\_\_\_\_\_\_\_

О б р а з л о ж е њ е

 Управни одбор Центра за социјални рад „Свети Сава“ Ниш на седници одржаној дана 18.02. 2014. године Одлуком бр. 01-227 усвојио је Извештај о раду са Финансијским извештајем о пословању Центра за социјални рад „Свети Сава“ Ниш за 2013. годину и доставио Управи за дечију, социјалну и примарну здравствену заштиту.

Центар за социјални рад одлучује о остваривању права корисника утврђених Законом о социјалној заштити и о коришћењу услуга социјалне заштите које обезбећује Република Србија, аутономна покрајина и јединица локалне самоуправе и врши друге послове утврђене законом и прописима донетим на основу закона. Такође, у складу са актима јединице локалне самоуправе, учествује у пословима планирања и развоја социјалне заштите у јединици локалне самоуправе.

Центар за социјални рад је :

* иницирао и развијао превентивне и друге програме који доприносе задовољавању индивидуалних и заједничких потреба грађана у области социјалне заштите на територији јединице локалне самоуправе за коју је основан,
* иницирао и развијао превентивне и друге програме, који доприносе спречавању и сузбијању социјалних проблема
* и обављао и друге послове у области социјалне заштите у складу са законом и другим прописима.

Највећи број домаћинстава, чак 63% припада категорији ниског и средње ниског материјалног положаја. Већина тих домаћинстава нису у стању да измирују своје обавезе по основу становања. Најугроженије категорије домаћинстава су сеоска домаћинства, домаћинства из категорије социјално угрожених и рањивих друштвених група, ромска домаћинства, расељена , избегла лица...

Током извештајног периода на евиденцији Центра је евидентирано 29.250 корисника. Процентуална заступљеност жена у односу на укупан број корисника у извештајном периоду износи 53,56%.

Број корисника на активној евиденцији Центра на дан 31.12. 2013. године био је 38.119, док је тај број на дан 31.12.2012.године био 31.102.

Што се старосне структуре тиче, 26,05% евидентираних су деца, 10,78% млади, одрасли 55,31% а стара лица 7,83%.

Треба нагласити висок проценат ромске популације која живи на територији Града Ниша. Међутим, подаци кажу да су већинско становништво Срби, 93,52%, док се само 2,68% становништва декларишу као Роми, независно од тога што знатно већи проценат Рома живи у Нишу и његовој околини. Већина корисника социјалне новчане помоћи припадала је ромској популацији, поред осталог, јер је наталитет код ове популације, за разлику од већинског народа, изузетно висок.

Број корисника у Центру за социјални рад из категорије незапослених износи око 16.486, мада тај број није апсолутан, јер постоје и корисници социјалне заштите о којима нема података о радном статусу.

Услуге неодложних интервенција, као услуге социјалне заштите се пружају ради осигурања безбедности у ситуацијама које угрожавају живот, здравље и развој корисника и обезбеђују се целодневно.Током претходне године реализована је 271 неодложна интервенција.

Анализом броја корисника новчане социјалне помоћи за трогодишњи период, 2011.-2013.година, дошло се до података да је у том периоду дошло до изузетно високог процентуалног повећања броја корисника новчане социјалне помоћи. Један од кључних разлога за то је доношење новог Закона о социјалној заштити, висок проценат евидентираних незапослених лица и тешке социо-економске прилике у граду, јер све већи број грађана живи у апсолутном сиромаштву. Број корисника новчане социјалне помоћи током поменутог трогодишњег периода износио је :

* 2011. – 10.053
* 2012.- 12.834
* 2013. – 15.417

У извештајном периоду је преко Центра остварило право на једнократне новчане помоћи 2224 грађана. Од тога је 905 грађана добровољно радно ангажовано током 2013.године.

За остваривање додатка за помоћ и негу другог лица била су поднета 392 захтева, али је право остварило свега 132 грађана. Увећани додатак за помоћ и негу другог лица је остварио 91 суграђанин.

 Специјализовани послови социјалне заштите обухватају индивидуално и групно саветовање и породичну терапију, медијацију, спровођење акредитованих програма интензивних услуга подрчке породици, акредитованих социо едукативних програма и акредитованих програма третмана.

Имајући у виду да Центар за социјални рад „Свети Сава“ Ниш одлучује о остваривању права корисника утврђених Законом о социјалној заштити и о коришћењу услуга које обезбеђује Република Србија, аутономна покрајина и јединица локалне самоуправе и врши друге послове утврђене Законом и прописима донетим на основу Закона, и да, у складу са локалном самоуправом учествује у пословима планирања и развоја социјалне заштите у јединици локалне самоуправе, Управа за дечију, социјалну и примарну здравствену заштиту предлаже доношење Решења као у диспозитиву.

 УПРАВА ЗА ДЕЧИЈУ, СОЦИЈАЛНУ

 И ПРИМАРНУ ЗДРАВСТВЕНУ ЗАШТИТУ

 - НАЧЕЛНИК –

 Мирјана Поповић

 \_\_\_\_\_\_\_\_\_\_\_\_\_\_\_